पत्नी बबीता के साथ रहने के लिए रणधीर कपूर ने बांद्रा में खरीदा घर, कपल ने शिफ्ट किया सामान
Kareena Kapoor's Parents - Babita and Ranbir Kapoor दोनों ने अपना सामान बांद्रा के नए घर में शिफ्ट कर लिया है
एक्ट्रेस करीना कपूर और करिश्मा कपूर के मम्मी-पापा 35 साल बाद गिले-शिकवे भुलाकर दोबारा साथ आ गए हैं। बबीता और रणधीर कपूर ने एक बार फिर साथ रहने का फैसला कर लिया है। दोनों ने अपना सामान बांद्रा के नए घर में शिफ्ट कर लिया है।
7 महीने पहले आ गए थे साथ 
ईटाइम्स की रिपोर्ट्स के मुताबिक कपल का रीयूनियन 7 महीने पहले ही हो गया था, लेकिन इसे मीडिया की नजरों से छिपाकर रखा गया था। रणधीर इससे पहले चेंबूर के पुश्तैनी घर में रहते थे, हालांकि बबीता के साथ शिफ्ट होने के लिए उन्होंने बांद्रा में नया फ्लैट लिया था। खबरों की मानें तो रणधीर के पुराने घर में बदलाव करना मुश्किल था, जिस वजह से उन्होंने शहर के बीचो-बीच फ्लैट लेने का फैसला लिया।
2008 में साथ शिफ्ट होने वाले थे बबीता-रणधीर 
2008 में खबरें आई थीं कि बबीता और रणधीर साथ शिफ्ट होने वाले हैं। तब रणधीर ने मुंबई मिरर को दिए इंटरव्यू में अपना रिएक्शन दिया था। इस दौरान रणधीर ने कहा- ‘यह अभी तक नहीं हुआ है, लेकिन ऐसा जरूर हो सकता है।’हालांकि, उस समय ऐसा नहीं हो सका था।
शादी के 17 साल बाद अलग हुए थे रणधीर और बबीता
रणधीर और बबीता ने 1971 में शादी की थी लेकिन आपसी मतभेदों के चलते कपल ने 1988 में अलग होने का फैसला लिया। बबीता RK हाउस छोड़कर करीना और करिश्मा के साथ लोखंडवाला के एक अपार्टमेंट में शिफ्ट हो गईं। हालांकि, कपल ने कभी तलाक नहीं लिया। कहा जाता है कि बबीता और रणधीर के बीच कभी कोई दुश्मनी भी नहीं थी। दोनों ने हमेशा बतौर पति-पत्नी एक दूसरे का साथ दिया।
बेटियों को एक्टिंग से दूर रखना चाहते थे रणधीर 
मीडिया रिपोर्ट्स की मानें तो रणधीर की शराब पीने की आदत के चलते बबीता बेहद परेशान थीं। इतना ही नहीं रणधीर नहीं चाहते थे कि उनकी बेटियां फिल्मों में अपना करियर बनाएं, वहीं बबीता उन्हें हीरोइन बनाना चाहती थीं। मतभेदों के चलते कपल सालों तक एक-दूसरे से दूर रहा।
कुछ समय पहले द कपिल शर्मा शो में रणधीर ने अपनी और बबीता की लव स्टोरी का खुलासा किया था। इस दौरान उन्होंने बताया था कि रिलेशनशिप की शुरुआत में वो उनके साथ टाइमपास कर रहे थे, लेकिन पिता राज कपूर और मां कृष्णा कपूर ने उनकी शादी का मन बना लिया।